Razvoj situacije u Afganistanu (7/6/04) - 2004-06-07
Miran i slobodan Afganistan od ključne je važnosti za poticanje širenja demokracije u regiji
Afganistan će u rujnu održati predsjedničke i parlamentarne izbore. Ekipe Ujedinjenih naroda i Afganistanaca registrirat će glasače u 4.500 mjesta diljem zemlje. Ipak, sigurnosna situacija još uvijek izaziva zabrinutost. * Do sada je registrirano dva milijuna i 800 tisuća glasača od sedam do devet milijuna ljudi s pravom glasa. Ostaci talibana i njihovi teroristički saveznici pokušavaju omesti proces registracije glasača. Nedavno su u zabačenoj pokrajini Nuristan ubijena dva britanska izborna djelatnika i njihov prevoditelj, dok su pokušavali registrirati glasače. William Taylor, američki koordinator za Afganistan, kaže da će glavnu odgovornost za održavanje sigurnosti tijekom izbora snositi afganistanske policijske snage. "Sjedinjene Države pomažu Nijemcima, koji imaju vodeću ulogu u obučavanju afganistanske policije. Zajedno s Nijemcima nadamo se da ćemo do ljeta imati 20 tisuća policajaca koji su prošli kroz obuku," kazao je gospodin Taylor. Nova afganistanska nacionalna vojska također će biti na raspolaganju za osiguravanje izbora. Ostaci talibana i drugi teroristi pokušavaju onemogućiti održavanje slobodnih izbora u Afganistanu. Predsjednik George Bush izjavio je da u tome neće uspjeti. "Vijesti iz Afganistana su vrlo ohrabrujuće. Ljudi koji su bili tamo prošle godine i ponovno ove godine javljaju da se raspoloženje Afganistanaca promijenilo. Žene više ne strahuju od budućnosti, već vjeruju da ćemo ostati u njihovoj zemlji i pomoći u zaživljavanju slobodnog društva," rekao je. Dolazeći izbori u Afganistanu su tek početak. Dugoročni cilj koalicije predvođena Sjedinjenim Državama jest pomoći Afganistanu da postane siguran i samodostatan. Predsjednik Bush je kazao: "Miran i slobodan Afganistan od ključne je važnosti ..za poticanje širenja demokracije u regiji."